Wêreldrugby (Engels: World Rugby), tot November 2014 bekend as die Internasionale Rugbyraad (IRR) (Engels: International Rugby Board (IRB)), is die wêreldwye bestuursliggaam wat die reëls van rugby beheer. Die liggaam is in 1886 in die lewe geroep as die Internasionale Rugbyvoetbalraad deur die Skotse, Walliese en Ierse rugbyunies. Die Engelse Rugbyvoetbalunie het aanvanklik geweier om deel te neem, maar het in 1890 een van die eerste nie-stigterslede geword wat aangesluit het. Australië, Nieu-Seeland en Suid-Afrika het in 1949 volle lede geword. Frankryk het in 1978 lid geword en 'n verdere tagtig lede het tussen 1987 en 1999 aangesluit. Die raad is in 1998 herdoop tot die Internasionale Rugbyraad en het in November 2014 sy huidige naam aangeneem. Wêreldrugby se hoofkantoor is in Dublin, Ierland. Die amptelike tale is Engels, Frans, Italiaans en Spaans. Wêreldrugby se huidige voorsitter is die Franse rugbyadministrateur Bernard Lapasset.
Wêreldrugby het 100 unies as volle lede en 17 geassosieerde lede. Die vollede-unies vergader twee keer per jaar en die plaaslike verenigings hou gereelde vergaderings. Die Raad reël van die sport se internasionale kompetisies, met die Rugbywêreldbeker (wat elke vier jaar plaasvind) as die gewildste en winsgewendste toernooi soos blyk uit die £81,8 miljoen bruto inkomste wat tydens die 2003 toernooi geïn is. Hulle organiseer ook die Junior Rugbywêreldbeker vir onder-20-spelers.